За Пятрэвічамі мы губляем след Лідскага тракту і ледзь не губляемся самі, спрабуючы выехаць на Макрэц лясной дарогай пад горку. Дарогу прабівалі трактары, а дажджавая вада вымыла каляіны з рыфамі валуноў. Volkswagen Tiguan лавіруе, потым усё ж становіцца ў каляю. Але клірэнс дазваляе прайсці там, дзе сеў бы звычайны легкавік. Здрадліва пырскае дожджык, утвараючы між коламі і грунтам слізкую праслойку, на якой красовер падбуксоўвае, але выходзіць-такі наверх. Добра, што лес скончыўся: наступны пад’ём мы проста аб’язджаем па полі.